Στέργιος Αλεξιάδης

Ο Στέργιος Αλεξιάδης είναι νομικός, ομότιμος καθηγητης Εγκληματολογίας

Σπούδασε στη Νομική σχολή του Πανεπιστημίου Θεσσαλονίκης. Ήταν πρώτος εκλεγμένος Κοσμήτορας της Νομικής Σχολής του Δ.Π.Θ. για δύο θητείες (1979-1982) και μετά το νόμο πλαίσιο 1268/1982 πρώτος εκλεγμένος Πρόεδρος της Νομικής Σχολής (1982-1983) του ΔΠΘ.

Το 1984 υπέβαλε υποψηφιότητα και το 1985 εκλέχθηκε Καθηγητής της Εγκληματολογίας του Τμήματος Νομικής της Σχολής Ν.Ο.Ε. του Αριστοτελείου Πανεπιστημίου, στην οποία υπηρέτησε μέχρι τη συνταξιοδότησή του (2006). Στη διάρκεια της θητείας του (1985-2006) εκλέχθηκε Διευθυντής του Τομέα Ποινικών και Εγκληματολογικών Επιστημών (1987-88, 1988-89, 2000-01). Με απόφαση της Συγκλήτου του ΑΠΘ (αρ. 2784/6-12-2006) του απονεμήθηκε ο τίτλος του Ομότιμου Καθηγητή.

Το 1995 διορίστηκε και υπηρέτησε (1995-1996) στο Πολιτικό γραφείο του Υπουργού Δικαιοσύνης (Α. Πεπονή) σε θέση Ειδικού Συμβούλου, ενώ παρέστη ως Ειδικός Σύμβουλος Υπουργών Δικαιοσύνης σε Διεθνείς Υπουργικές ή Επιστημονικές Συναντήσεις (Διασκέψεις, Συνέδρια). Υπηρέτησε συχνά ως μέλος του Ανωτάτου Ειδικού Δικαστηρίου (1981, 1988, 2006), του Δικαστηρίου Αγωγών Κακοδικίας (1981, 1982), του Ανωτάτου Πειθαρχικού Δικαστηρίου Δικαστικών Λειτουργών (1998).

Διορίστηκε μέλος του Κεντρικού Συμβουλίου Πρόληψης της Εγκληματικότητας (1987, 1988), μέλος του Κεντρικού Επιστημονικού Συμβουλίου Φυλακών (ΚΕΣΦ) (1998-2002), μέλος του Συμβουλίου Πρόληψης της Εγκληματικότητας του Δήμου Θεσσαλονίκης (από το 2004), υπηρέτησε επί σειράν ετών ως μέλος του Διοικητικού Συμβουλίου της Εταιρείας Προστασίας Αποφυλακιζομένων Θεσσαλονίκης, καθώς και ως Αντιπρόεδρος και μέλος της Ελληνικής Εταιρίας Εγκληματολογίας.

Ορίστηκε και υπηρέτησε ως Πρόεδρος Ειδικής Νομοπαρασκευαστικής Επιτροπής του Υπουργείου Δικαιοσύνης για τη Σύνταξη νέου Σωφρονιστικού Κώδικα (1990, με ανανεώσεις της θητείας του μέχρι το 1998 - το 1998 παραιτήθηκε από μέλος της ίδιας Επιτροπής κατόπιν διαφωνίας του με το προωθούμενο τότε Σχέδιο Σωφρονιστικού Κώδικα), μέλος της Μόνιμης Νομοπαρασκευαστικής Επιτροπής στο Υπουργείο Δικαιοσύνης (1996, 1997, 1999) και μέλος Ειδικών Νομοπαρασκευαστικών Επιτροπών για σύνταξη Σχεδίων Νόμων [όπως για την Ποινική Προστασία του Περιβάλλοντος (1982), για την Ποινική Μεταχείριση των Ναρκομανών (1995)].

Δίδαξε Ποινικό Δίκαιο (1977-79), Ποινικό Δικονομικό Δίκαιο (Ορκωτά Δικαστήρια), (1975-76), Στοιχεία Δικαίου και Τεχνικής Νομοθεσίας (1975-1984), Ανακριτική (από το 1975), Εγκληματολογία και Σωφρονιστική (από το 1977). Διδάσκει ως σήμερα Εγκληματολογία (από το 1985) στο Τμήμα Μεταπτυχιακών Σπουδών Ποινικών και Εγκληματολογικών Επιστημών του Τμήματος Νομικής του ΑΠΘ. Δίδαξε επίσης ειδικά μαθήματα Εγκληματολογίας, Ανακριτικής, Σωφρονιστικής σε Τμήματα της Ακαδημίας της Ελληνικής Αστυνομίας (Θέρμη, Θεσσαλονίκη) και σε Ανοικτά Πανεπιστήμια των Δήμων Θεσσαλονίκης (από το 1993 συνέχεια), Ελευθερίου - Κορδελιού (1996, 1997), Πάφου και Λάρνακας (1988).
Υπήρξε εισηγητής ή απλός ομιλητής σε μεγάλη σειρά επιστημονικών συνεδρίων και άλλων επιστημονικών εκδηλώσεων.

Έχει προσφέρει ως Διευθυντής εκδόσεων, ως μέλος της Επιστημονικής Επιτροπής, ως Επιστημονικός Σύμβουλος και ως τακτικός συνεργάτης επιστημονικών περιοδικών (Σειρές: Κοινωνική αρωγή και ποινική δικαιοσύνη, Χρονικά, Εγκληματολογικά, σπουδαστικά εγκληματολογικά μελετήματα, Σωφρονιστικά σπουδαστικά μελετήματα, Δίκαιο και περιβάλλον. Περιοδικά: Ελληνική Επιθεώρηση Εγκληματολογίας, Ποινική Δικαιοσύνη, Υπεράσπιση). Η Νομική Σχολή του Πανεπιστημίου Θεσσαλονίκης και ο τομέας Ποινικών και Εγκληματολογικών Επιστημών διοργάνωσαν το 2009 Συνέδριο προς τιμήν του με τίτλο Ο δρόμος προς τη Δικαιοσύνη.

Έχει δημοσιεύσει σημαντικό αριθμό βιβλίων (συστηματικά έργα, μονογραφίες, δοκίμια) και επιστημονικές μελέτες σε τιμητικούς και άλλους τόμους, καθώς και σε επιστημονικά περιοδικά. Έργα του είναι:

Εγκληματολογία,εκδ. Σάκκουλα 
Ανακριτική,εκδ. Σάκκουλα
Σωφρονιστική, εκδ. Σάκκουλα

Πηγές

Εγκληματολογικές αναζητήσεις: Τιμητικός Τόμος για τον Καθηγητή Στέργιο Αλεξιάδη, εκδ. Σάκκουλα 2010

Έλληνες πανεπιστημιακοί
Καθηγητές Νομικής Πανεπιστημίου Θεσσαλονίκης